b'\n_START_ARTICLE_\nRichard Bach\n_START_SECTION_\n\xc5\xbdivotopis\n_START_PARAGRAPH_\nLieta\xc5\xa5 za\xc4\x8dal u\xc5\xbe ako 17-ro\xc4\x8dn\xc3\xbd a nesk\xc3\xb4r ist\xc3\xbd \xc4\x8das pracoval ako pilot vzdu\xc5\xa1n\xc3\xbdch s\xc3\xadl. Vystriedal r\xc3\xb4zne zamestnania a bol dvakr\xc3\xa1t \xc5\xbeenat\xc3\xbd. S prvou \xc5\xbeenou Bette, s ktorou sa rozviedol v roku 1970, m\xc3\xa1 \xc5\xa1es\xc5\xa5 det\xc3\xad. Jeho syn Jonathan, ktor\xc3\xbd je novin\xc3\xa1rom, vydal knihu o tom, ak\xc3\xa9 to bolo vyrasta\xc5\xa5 bez otca a stretn\xc3\xba\xc5\xa5 sa s n\xc3\xadm a\xc5\xbe ako \xc5\xa1tudent na strednej \xc5\xa1kole. Jeho druhou man\xc5\xbeelkou sa stala here\xc4\x8dka Leslie Parrish, s ktorou sa stretol po\xc4\x8das nakr\xc3\xbacania filmu Jonathan Livingston Seagull (\xc4\x8cajka Jonathan Livingston). Vzali sa v roku 1981, no ich man\xc5\xbeelstvo dlho nevydr\xc5\xbealo. Richard Bach \xc5\xbeije v s\xc3\xba\xc4\x8dasnosti v meste Stanwood, \xc5\xa1t\xc3\xa1t Washington.\n_START_SECTION_\nTvorba\n_START_PARAGRAPH_\nStal sa autorom mno\xc5\xbestva beletrie i literat\xc3\xbary faktu. Mnoh\xc3\xa9 jeho diela obsahuj\xc3\xba filozofiu new age. V\xc3\xa4\xc4\x8d\xc5\xa1ina jeho diel obsahuje lietanie, \xc4\x8di u\xc5\xbe skuto\xc4\x8dn\xc3\xa9 alebo ako filozofick\xc3\xba metaforu a tie\xc5\xbe o nich mo\xc5\xbeno poveda\xc5\xa5, \xc5\xbee s\xc3\xba poloautobiografick\xc3\xa9, preto\xc5\xbee na ilustrovanie svojej vlastnej filozofie vyu\xc5\xbe\xc3\xadva aktu\xc3\xa1lne alebo vymyslen\xc3\xa9 udalosti zo svojho \xc5\xbeivota. Najv\xc3\xa4\xc4\x8d\xc5\xa1\xc3\xad \xc3\xbaspech v\xc5\xa1ak dosiahol poviedkou \xc4\x8cajka Jonathan Livingston z roku 1972. Kniha obsahuje menej ako 10 000 slov, no napriek tomu sa ve\xc4\xbemi r\xc3\xbdchlo stala bestsellerom a prekonala v\xc5\xa1etky rekordy v predajnosti od \xc4\x8dias, ke\xc4\x8f vy\xc5\xa1la kniha Odviate vetrom, nako\xc4\xbeko len v roku 1972, kedy kniha vy\xc5\xa1la, sa predalo viac ne\xc5\xbe 1 mili\xc3\xb3n v\xc3\xbdtla\xc4\x8dkov. O rok nesk\xc3\xb4r sa kniha stala n\xc3\xa1metom pre filmov\xc3\xa9 spracovanie, a soundtrack k filmu vytvoril Neil Diamond. Vz\xc5\xa5ah s jeho druhou \xc5\xbeenou sa stal n\xc3\xa1metom diela Most cez nav\xc5\xbedy.'